望南山別峰見樹間煙出知有隠者
作者：方回
朝代：宋

paragraphs: 南山有別峰，石樹相因依。
茲晨偶流目，遥見青煙微。
未知此林下，誰家掩荆扉。
我亦欲一往，結茅紉槲衣。
秋飯所種粟，春羹自生薇。
今年四閲月，孤城閉賊圍。
當其薪粲絕，無翅何由飛。
客謂郊關外，似覺事轉非。
歲儉剽奪急，村荒遊徼稀。
豺狼方磨牙，擇人以自肥。
市隠世態惡，巖棲心事違。
四海豈不廣，惆悵將焉歸。